Χαλκιόπουλοι Αιτωλοακαρνανίας

Το Παλιό Χαλκιόπουλο  ή  Χαλκιόπουλοι είναι ορεινό  χωριό στην Περιφερειακή Ενότητα Αιτωλοακαρνανίας σε υψόμετρο  850 μέτρα  όπου  πυκνά έλατα γειτνιάζουν με δρυς, αριές, πλατάνια και πουρνάρια.

Γεωγραφία - Ιστορία 

Το Παλιό Χαλκιόπουλο  ή Χαλκιόπουλοι , βρίσκεται στα βορειοδυτικά όρια με την Περιφερειακή Ενότητα Ευρυτανίας και δυτικά της τεχνητής λίμνης των Κρεμαστών. Απέχει 49 χλμ. ΒΑ. από την Αμφιλοχία, 56 χλμ. Β. από το Αγρίνιο και 13 χλμ. Δ. από τη γέφυρα Τατάρνας της λίμνης. Το χωριό είναι κτισμένο στους νότιους πρόποδες του όρους Καλάνα του Βάλτου, ανάμεσα στον όμορο Άγιο Βλάσιο (Δ.) και στον Αγραπιδόκαμπο (ΝΑ.). Την περίοδο της τουρκοκρατίας, μαζί με το Σακαρέτσι (σημερινό Περδικάκι), το Πατιόπουλο και τη Ντούνιστα (Σταθάς) υπήρξε από τις κοιτίδες του ορεινού Βάλτου στον αγώνα εναντίον των Τούρκων. Είναι ο τόπος καταγωγής του Γιάννη Κοντογιάννη οπλαρχηγού του προεπαναστατικού αγώνα και της οικογένειας Βαλτινών.

Αξιοθέατα 
Το σπήλαιο του Αγίου Ανδρέα του Ερημίτη, το οποίο βρίσκεται προς τις βόρειες πλαγιές του βουνού σε υψόμετρο 1.250 μέτρα. Απέχει περίπου 4 χλμ. βόρεια του χωριού (με σχετικά βατό χωματόδρομο)  και ακόμα 2 χλμ  με οδοιπορικό μονοπάτι  σε  επιβλητική  πλαγιά  κατάφυτη με πανύψηλα έλατα.  Σε αυτό βρίσκεται  ο τάφος και μικρός Nαός του Αγίου Ανδρέα του Ερημίτη που που γεννήθηκε το 1209 στο Μονοδένδρι Ιωαννίνων και ασκήτεψε εκεί  τον 13ο αι.  (εορτάζει  15 Ιουνίου). Στην κόγχη  του ιερού σώζεται, σε αρκετά καλή κατάσταση, σημαντική τοιχογραφία του 14ου αιώνα της Παναγίας της Πλατυτέρας  και κάτωθι αυτής προσωπογραφίες των τριών Ιεραρχών. Καταγραφή των τοιχογραφιών έχει κάνει ο αρχαιολόγος Αθανάσιος Παλιούρας. Στην αρχή του μονοπατιού προς το σπήλαιο σε υψόμετρο 1160  μ. είναι η  τοποθεσία Αγραπιδούλες-Παρατηρητήριο από όπου  η θέα του δάσους και της λίμνης των Κρεμαστών είναι εντυπωσιακή. 

 Στη βόρεια πλευρά της Καλάνας, σε υψόμετρο περίπου 1.230 μέτρα, βρίσκεται σπήλαιο με την ονομασία "Όμορφη Σπηλιά". Εξερευνήθηκε από τον καθηγητή σπηλαιολόγο Ιωάννη Πετρόχειλο και τη σύζυγό του Άννα Πετροχείλου για το οποίο αναφέρουν: "Το σπήλαιο έχει τουριστικό ενδιαφέρον, ένεκα της περιέργου και πρωτοτύπου διακόσμησής του εκ σπηλαιογάλακτος".

 Η περιοχή βορειοδυτικά του χωριού στο όρος Καλάνα, η οποία έχει χαρακτηριστεί βιότοπος CORINE όπου διαβιούν  κάποια ζευγάρια από σπάνια όρνεα (Gyps fulvus).
 Στην είσοδο του χωριού πάνω από το συνοικισμό Φορτοπός στη μέση της πλαγιάς υπάρχει η "σπηλιά του Κατσαντώνη" όπου σύμφωνα με την παράδοση κρύφτηκε ο γνωστός Κλέφτης (1775-1809) κυνηγημένος από τους Τούρκους μάλλον το 1806 μετά τη μάχη στην περιοχή Ληστής (κοντά στο Μπαμπαλιό) εναντίον 300 Τζοχανταραίων του δερβέναγα Μπεκίρ Τζογαδούρου.
 Στο κέντρο του χωριού, μπορεί να θαυμάσει κανείς τη βρύση "Καμάρα", τον κεντρικό πετρόκτιστο Ναό του Αγίου Ιωάννου του Προδρόμου που γιορτάζει στις 24 Ιουνίου (όπου εικόνα και λείψανο του Αγίου Ανδρέου του Ερημίτη )  και το εκκλησάκι του Αγίου Αθανασίου που αναστηλώθηκε πριν από μερικά χρόνια και που γιορτάζει στις 2 Μαΐου, ενώ διάσπαρτα υπάρχουν αρκετά άλλα εξωκλήσια.

Διοικητικά 
Ως οικισμός αναφέρεται επίσημα το 1836 να ορίζεται έδρα του τότε δήμου Φυτείας και μετέπειτα το 1920 του δήμου Ιδομένης. Σύμφωνα με το πρόγραμμα Καλλικράτης, μαζί με τα χωριά και οικισμούς  Άγιοι Θεόδωροι, Άγιος Βλάσιος, Άγιος Μηνάς, Νέο Χαλκιόπουλο,Αρωνιάδα, Ξωμερή, Προσήλια, και Αγραπιδόκαμπος, αποτελούν την Τοπική Κοινότητα Χαλκιοπούλων που ανήκει στην Δημοτική Ενότητα Ίναχου του Δήμου Αμφιλοχίας και σύμφωνα με την απογραφή του 2011 έχει πληθυσμό 53 κατοίκους.

Kλίμα 

Xαρακτηριστικό στο Παλιό Χαλκιόπουλο  είναι το υγιεινό κλίμα με πολύ μικρό ποσοστό υγρασίας (0-20% τους περισσότερους μήνες του χρόνου, 10-50% το χειμώνα).

Παραπομπές

Εξωτερικοί σύνδεσμοι 
 Εκπολιτιστικός Σύλλογος Χαλκιοπουλιτών Αττικής-Πειραιά ¨Ο Αγιος Ανδρέας ο Ερημίτης¨ 

Χωριά του νομού Αιτωλοακαρνανίας
Δήμος Αμφιλοχίας